O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi huzuridagi Jamoatchilik kengashi faoliyatini tashkil etish to‘g‘risida

O‘zbekiston Respublikasi Prezidentining “O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi faoliyatini tashkil etish to‘g‘risida” 2017-yil 23-maydagi PQ-2993-son qaroriga muvofiq milliy madaniy markazlar, do‘stlik jamiyatlari, ijodiy uyushmalar, davlat tashkilotlari va nodavlat notijorat tashkilotlarning faoliyatini idoralararo muvofiqlashtirishni ta’minlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi huzuridagi Jamoatchilik kengashi to‘g‘risidagi nizom 1-ilovaga muvofiq;
 O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi huzuridagi Jamoatchilik kengashi tarkibi 2-ilovaga muvofiq tasdiqlansin.
 2. Mazkur qarorning bajarilishini nazorat qilish O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi hamda Vazirlar Mahkamasining Madaniyat, san’at va yoshlar siyosati masalalari axborot-tahlil departamentiga yuklansin.
 1. Mazkur Nizom O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi (keyingi o‘rinlarda Qo‘mita deb yuritiladi) huzuridagi Jamoatchilik kengashining (keyingi o‘rinlarda Jamoatchilik kengashi deb yuritiladi) asosiy vazifalari, funksiyalari, huquq va majburiyatlari, shuningdek, faoliyatini tashkil etish tartibini belgilaydi.
 2. Jamoatchilik kengashi o‘z faoliyatini mustaqil amalga oshiruvchi maslahat organi hisoblanadi.
 Jamoatchilik kengashi Qo‘mita huzurida tuziladi hamda uning faoliyati O‘zbekiston Respublikasining butun hududiga nisbatan tatbiq etiladi.
 3. Jamoatchilik kengashining reglamenti Jamoatchilik kengashining qarori bilan tasdiqlanadi.
 4. Quyidagilar Jamoatchilik kengashining asosiy vazifalari hisoblanadi:
 Qo‘mitaning nodavlat notijorat tashkilotlari va fuqarolik jamiyatining boshqa institutlari bilan samarali hamkorligini ta’minlash, fuqarolarning huquqlari, erkinliklari va qonuniy manfaatlariga daxldor faoliyatining eng muhim masalalari yuzasidan jamoatchilik fikrining tizimli monitoringi olib borilishini va har tomonlama tahlil qilinishini amalga oshirish;
 Qo‘mita faoliyatiga doir normativ-huquqiy hujjatlarni, shuningdek ichki idoraviy hujjatlar loyihalarini ishlab chiqish, ularning Qo‘mita xodimlari o‘rtasida muhokamasini tashkil qilishda ishtirok etish;
 Qo‘mita faoliyati samaradorligini takomillashtirish yuzasidan mazkur organda sog‘lom ma’naviy-ruhiy holatni, qonuniylik, yuqori huquqiy madaniyat va axloqiylikni ta’minlash borasida taklif va tavsiyalar ishlab chiqish;
 Qo‘mita faoliyati bo‘yicha tushuntirish va ma’rifiy ishlarni olib borishni tizimli ishlab chiqish va amalga oshirish;
 Qo‘mita faoliyatining ochiqligini ta’minlash bo‘yicha amalga oshirilayotgan chora-tadbirlar monitoringini olib borish.
 5. Jamoatchilik kengashi o‘zining asosiy vazifalariga muvofiq quyidagi funksiyalarni amalga oshiradi:
 fuqarolar, nodavlat notijorat tashkilotlari va fuqarolik jamiyati boshqa institutlarining Qo‘mita faoliyatiga oid tashabbus va murojaatlarini ko‘rib chiqishda ishtirok etadi, ularni ko‘rib chiqish natijalari bo‘yicha Qo‘mitaga tegishli takliflar tayyorlaydi;
 Qo‘mita bilan fuqarolar, nodavlat notijorat tashkilotlari va fuqarolik jamiyati boshqa institutlarining samarali shakl va usullarda o‘zaro hamkorligi tahlilini amalga oshiradi, shuningdek, ularni takomillashtirish bo‘yicha takliflarni ishlab chiqadi;
 Qo‘mita faoliyatiga doir normativ-huquqiy hujjatlarni, shuningdek ichki idoraviy hujjatlarni takomillashtirish, ulardagi mavjud kamchiliklarni bartaraf etish bo‘yicha takliflarni ishlab chiqadi hamda ushbu takliflarni xodimlar o‘rtasida muhokama qilish bo‘yicha tadbirlarni tashkil qilishda ishtirok etadi;
 Qo‘mitada qonuniylik, yuqori huquqiy madaniyat va axloqiylikni ta’minlash, xodimlarda Vatanga sadoqat va qonunlarga hurmat ruhini kuchaytirish, ularni ijtimoiy, siyosiy, psixologik va ma’naviy-ma’rifiy jihatdan yuksaltirish bo‘yicha takliflar tayyorlaydi, ushbu sohada ma’naviy-ma’rifiy va madaniy tadbirlarni tashkil etishda ishtirok etadi, shuningdek, bu boradagi ilmiy-ma’rifiy va o‘quv adabiyotlarini takomillashtirish bo‘yicha takliflar ishlab chiqadi;
 Qo‘mita faoliyatini isloh qilish bo‘yicha mamlakat hududida va xorijda amalga oshirilayotgan tizimli chora-tadbirlar haqida muntazam ravishda ma’lumot beradi hamda mavjud muammolarni hal qilish, kamchiliklarni bartaraf qilish haqida takliflar ishlab chiqadi;
 Qo‘mita faoliyatini isloh qilishga bag‘ishlangan ilmiy-nazariy va ilmiy-amaliy anjumanlar, seminarlar, “davra suhbatlari”ni tashkil qilishda ishtirok etadi;
 Qo‘mita faoliyatini rasmiy veb-saytlarda hamda ommaviy axborot vositalarida yoritish bo‘yicha amalga oshirilayotgan ishlar natijalarini tahlil qiladi, ularning samaradorligini oshirish va mavjud kamchiliklarni bartaraf etish bo‘yicha takliflar tayyorlaydi;
 o‘z vazifalarini amalga oshirishda nodavlat notijorat tashkilotlari, ommaviy axborot vositalari, shuningdek, fuqarolik jamiyatining boshqa institutlari hamda fuqarolar bilan hamkorlik qiladi.
 6. Jamoatchilik kengashi o‘zining asosiy vazifalari va funksiyalarini bajarish uchun quyidagi huquqlarga ega:
 o‘z vakolatlari doirasida Qo‘mitadan kerakli hujjatlarni, statistik va tahliliy ma’lumotlarni so‘rab olish va qabul qilish;
 Jamoatchilik kengashi vakolatiga tegishli masalalarni hal qilish uchun Jamoatchilik kengashi a’zolaridan iborat jamoatchilik komissiyalarini tashkil etish;
 Qo‘mita rahbari bilan kelishgan holda Qo‘mitada o‘tkaziladigan yig‘ilishlar va boshqa tadbirlarda ishtirok etish;
 xodimlar (xizmatdan bo‘shatilgan xodimlar) hamda ular oila a’zolarining konstitutsiyaviy huquqlari, erkinliklari va qonuniy manfaatlariga rioya etilishini tahliliy o‘rganish;
 Qo‘mitaga Jamoatchilik kengashi vakolatiga tegishli masalalar bo‘yicha takliflar kiritish;
 Qo‘mita va Jamoatchilik kengashi tomonidan tashkil etiladigan tadbirlarga davlat, jamoat, madaniyat va san’at arboblari, olimlar, mutaxassislar, nodavlat notijorat tashkilotlari, ommaviy axborot vositalari va fuqarolik jamiyatining boshqa institutlarini jalb qilish, shuningdek, ular bilan hamkorlikda tadbirlar tashkil qilish;
 Jamoatchilik kengashining faoliyati haqida ommaviy axborot vositalarida e’lon qilish.
 Jamoatchilik kengashi qonun hujjatlariga muvofiq boshqa huquqlarga ham ega bo‘lishi mumkin.
 7. Jamoatchilik kengashi o‘z faoliyatini amalga oshirishda quyidagi majburiyatlarga ega:
 O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, vazirliklar va idoralar tomonidan qabul qilingan normativ-huquqiy hujjatlarga, mazkur Nizomga va boshqa qonun hujjatlariga amal qilish;
 foydalanish doirasi cheklangan toifadagi hujjatlar bilan ishlash qoidalariga qat’iy rioya qilish.
 Jamoatchilik kengashi qonun hujjatlariga muvofiq boshqa majburiyatlarni ham bajarishi mumkin.
 8. Jamoatchilik kengashining tarkibiga uning raisi, rais o‘rinbosari, kotib va a’zolar kiradi. Jamoatchilik kengashi o‘z faoliyatini jamoatchilik asosida olib boradi.
 9. Qo‘mita raisi yoki uni vazifasini bajaruvchi shaxs Jamoatchilik kengashining raisi hisoblanadi.
 Jamoatchilik kengashining shaxsiy tarkibi O‘zbekiston Respublikasi Vazirlar Mahkamasi tomonidan tasdiqlanadi.
 Jamoatchilik kengashi a’zosi boshqa ishga o‘tgan taqdirda, uning o‘rniga ushbu lavozimga yangi tayinlangan yoki uning vazifasini bajarish zimmasiga yuklangan shaxs kiritiladi.
 Qo‘mita xodimlari, faxriylari, nodavlat notijorat tashkilotlari va ommaviy axborot vositalarining vakillari, shuningdek O‘zbekiston Respublikasining boshqa fuqarolari Jamoatchilik kengashining tarkibiga kiritilishi mumkin.
 10. Jamoatchilik kengashi raisi Jamoatchilik kengashi faoliyatiga umumiy rahbarlik qiladi hamda quyidagi vakolatlarni amalga oshiradi:
 Jamoatchilik kengashi majlisini chaqirish va kun tartibini belgilash;
 Jamoatchilik kengashi majlisiga raislik qilish;
 Jamoatchilik kengashining ish rejasi, Jamoatchilik kengashi majlisining bayonnomasi va Jamoatchilik kengashining ish yurituviga oid boshqa hujjatlarini tasdiqlash;
 Jamoatchilik kengashi qarorlarining bajarilishini nazorat qilish;
 Jamoatchilik kengashi a’zolarining ularga qo‘yilgan topshiriqlarni bajarish ishini va faoliyatini muvofiqlashtirish;
 Vazirlar Mahkamasiga Jamoatchilik kengashiga kiruvchi shaxslarni uning tarkibidan chiqarish bo‘yicha takliflarni kiritish.
 11. Jamoatchilik kengashi raisi yo‘qligida uning vakolat va vazifalarini jamoatchilik kengashi raisining o‘rinbosari amalga oshiradi.
 12. Jamoatchilik kengashi raisining o‘rinbosari:
 Jamoatchilik kengashi raisi bo‘lmaganda jamoatchilik kengashi majlislariga raislik qiladi;
 Jamoatchilik kengashi qarorlari bajarilishini nazorat qilish ishlarini tashkil etadi;
 fuqarolarni va yuridik shaxslarning vakillarini qabul qiladi hamda ariza, taklif va shikoyatlarni ko‘rib chiqish ishlarini tashkil etadi;
 qonun hujjatlari va Jamoatchilik kengashi qarorlariga muvofiq boshqa vakolatlarni amalga oshiradi.
 13. Jamoatchilik kengashi mas’ul kotibi:
 Jamoatchilik kengashining majlisiga kerakli hujjatlar o‘z vaqtida tayyorlanishini ta’minlaydi;
 Jamoatchilik kengashi majlisining kun tartibi bo‘yicha o‘tishini tashkil etadi; 
 Jamoatchilik kengashi raisi bilan majlis o‘tkazish muddati, joyi hamda taklif qilinuvchilar haqida maslahatlashadi;
 Jamoatchilik kengashi a’zolari va taklif qilingan shaxslarni majlis o‘tkazish joyi, sanasi va vaqti haqida xabardor qiladi;
 Jamoatchilik kengashi qarorlarining bajarilishi monitoringini olib boradi va uning natijalarini Jamoatchilik kengashi majlisida ko‘rib chiqish bo‘yicha taklif kiritadi;
 Jamoatchilik kengashi bayonnomasini rasmiylashtiradi hamda tasdiqlangan bayonnomani Jamoatchilik kengashi a’zolariga va boshqa manfaatdor shaxslarga yuborilishini ta’minlaydi.
 14. Jamoatchilik kengashi a’zolari:
 Jamoatchilik kengashi majlislarida ko‘riladigan masalalarni hal qilish va muhokama qilishda o‘z vakolatlarini berish huquqisiz qatnashadilar. Jamoatchilik kengashi a’zolari ayrim hollarda jamoatchilik kengashi majlislarida qatnasha olmagan taqdirda o‘z fikrlarini yozma tarzda Jamoatchilik kengashi mas’ul kotibiga taqdim etishlari mumkin. Ko‘rsatib o‘tilgan fikrlar majlisda ko‘rib chiqiladi va ovoz berishda hisobga olinadi;
 Qo‘mita faoliyatini tartibga soluvchi normativ-huquqiy hujjatlar va ichki idoraviy hujjatlarni yanada takomillashtirish bo‘yicha takliflar ishlab chiqadilar;
 xodimlar va ularning oila a’zolarining huquqlari, erkinliklari va qonuniy manfaatlarini ta’minlash bo‘yicha Jamoatchilik kengashiga takliflar kiritadilar.
 15. Jamoatchilik kengashining ishchi organi tarkibi Jamoatchilik kengashining a’zolaridan shakllantiriladi.
 16. Jamoatchilik kengashining ishchi organi:
 Jamoatchilik kengashi faoliyatining metodik, tashkiliy-huquqiy, tashkiliy- texnik ta’minot masalalarini hal qiladi;
 Jamoatchilik kengashining ish rejalari loyihalarini tayyorlaydi, Jamoatchilik kengashiga ko‘rib chiqish uchun kiritadi va tasdiqlangan ish rejasining bajarilishini ta’minlaydi;
 Jamoatchilik kengashining navbatdagi majlisiga barcha zarur hujjatlarni tayyorlaydi, Qo‘mita xodimlaridan kerakli hujjatlar va ma’lumotlarni so‘rab oladi;
 Jamoatchilik kengashi majlisi kun tartibidagi masalalar bo‘yicha tahliliy materiallar tayyorlaydi;
 Jamoatchilik kengashi vakolatlariga kiruvchi murojaatlarni ko‘rib chiqadi va tegishli hujjatlarni tayyorlaydi;
 Jamoatchilik kengashi tomonidan berilgan boshqa vazifalarni amalga oshiradi.
 17. Jamoatchilik kengashining faoliyati Jamoatchilik kengashi tomonidan ushbu Nizom asosida ishlab chiqilib, tasdiqlangan Reglamentda belgilangan tartibda amalga oshiriladi.
 18. Reglamentda quyidagilar belgilanadi:
 Jamoatchilik kengashi a’zolarining uning faoliyatida ishtirok etishi tartibi;
 Jamoatchilik kengashi yig‘ilishlarini o‘tkazilish muddatlari va tartibi;
 Jamoatchilik kengashi doimiy ishchi organining ish tartibi;
 Jamoatchilik kengashi komissiyasi faoliyati va tuzilishi tartibi, shuningdek, rahbar vakolatlari va uni saylash tartibi;
 Jamoatchilik kengashi a’zolarining vakolatlarini to‘xtatish va tugatish tartibi;
 Jamoatchilik kengashi qarorlarining tuzilishi va ularni qabul qilish tartibi;
 Jamoatchilik kengashida tadbirlarga tayyorgarlik ko‘rish va tadbirlarni o‘tkazish tartibi;
 Jamoatchilik kengashi faoliyati tartibiga doir boshqa masalalar.
 19. Jamoatchilik kengashi faoliyatining asosiy masalalari Jamoatchilik kengashi majlislarida ko‘rib chiqiladi. Jamoatchilik kengashi majlisi Jamoatchilik kengashining ish rejasi asosida kamida har yilda bir marotaba chaqiriladi.
 Jamoatchilik kengashi raisi Jamoatchilik kengashi a’zolarining kamida uchdan bir qismining yozma murojaati asosida navbatdan tashqari majlis chaqirishi mumkin.
 20. Jamoatchilik kengashi majlislariga milliy madaniy markazlar, do‘stlik jamiyatlari, davlat va nodavlat notijorat tashkilotlari va fuqarolik jamiyatining boshqa institutlari vakillari taklif qilinishi mumkin.
 Jamoatchilik kengashi majlisiga taklif qilinuvchi shaxslar ro‘yxati Jamoatchilik kengashi raisi va Jamoatchilik kengashi a’zolari bilan kelishgan holda Jamoatchilik kengashi kotibi tomonidan shakllantiriladi.
 21. Jamoatchilik kengashi majlisining kun tartibi loyihasi Jamoatchilik kengashi a’zolarining takliflari va Jamoatchilik kengashi raisi topshirig‘i asosida Jamoatchilik kengashi kotibi tomonidan shakllantiriladi.
 22. Jamoatchilik kengashi majlislari uning raisi tomonidan olib boriladi. Rais ishtirok eta olmagan hollarda majlisga uning o‘rinbosari raislik qiladi.
 Jamoatchilik kengashi majlislarida Qo‘mita rahbarining o‘rinbosarlari yoki boshqa xodimlar ishtirok etishi mumkin.
 23. Jamoatchilik kengashi majlisi unga taklif qilingan shaxslarning uchdan ikki qismidan kam bo‘lmagan qismi (kvorum) ishtirok etgan taqdirda qonuniy hisoblanadi.
 Agar majlis olib borish uchun kvorum shakllanmasa, Jamoatchilik kengashining yangi majlis o‘tkazish sanasi e’lon qilinadi.
 24. Jamoatchilik kengashining qarori uning majlisida qatnashayotgan a’zolarining ko‘pchilik ovozi bilan qabul qilinadi. Agar ovozlar teng kelib qolsa, Jamoatchilik kengashi raisining ovozi hal qiluvchi ahamiyatga ega bo‘ladi.
 25. Jamoatchilik kengashi qaror qabul qilishda masalalarni erkin muhokama qilish, ovoz berish, jamoatchilik fikrini inobatga olish, tenglik va kollegiallikka asoslanadi.
 26. Jamoatchilik kengashining har bir a’zosi qabul qilingan qarorga o‘zining fikrlarini yozma tarzda bildirish huquqiga ega. Bunda fikrlar Jamoatchilik kengashi majlisi bayonnomasiga kiritib qo‘yiladi.
 27. Jamoatchilik kengashining qarori qabul qilingan kundan boshlab uch kundan kechikmasdan Qo‘mitaga yuboriladi.
 Jamoatchilik kengashining qarori tavsiyaviy xaraktyerga egadir. Agar qaror Qo‘mita tomonidan ma’qullanmasa, Qo‘mita qaror qabul qilingan kundan boshlab o‘n kundan kechikmasdan Jamoatchilik kengashiga asoslantirilgan javobini taqdim qiladi.
 28. Tezkor qaror qabul qilish zarurati kelib chiqqanda, Jamoatchilik kengashining qarori Jamoatchilik kengashi raisi tashabbusi bilan Jamoatchilik kengashi a’zolari bilan maslahatlashilgan holda so‘rov yo‘li bilan qabul qilinishi mumkin.
 29. Jamoatchilik kengashi majlisida qabul qilingan qaror majlis bayonnomasi bilan rasmiylashtiriladi. Bayonnoma Jamoatchilik kengashi kotibi tomonidan imzolanadi, majlisga raislik qiluvchi tomonidan tasdiqlanadi hamda uch kunlik muddatda Jamoatchilik kengashi a’zolariga va boshqa manfaatdor shaxslarga yuboriladi.
 30. Jamoatchilik kengashining ishchi organi va kotibi Jamoatchilik kengashi a’zolari bilan birgalikda Jamoatchilik kengashi qarorlarini ijro etish yo‘llarini tizimli o‘rganadi va ko‘rib chiqadi, zarur hollarda, Jamoatchilik kengashi raisiga takliflar kiritadi.
 31. Ishchi organ Jamoatchilik kengashi qarorlarini ijro etish natijalari haqida har oyda Jamoatchilik kengashi raisiga ma’lumot taqdim etadi.
 32. Jamoatchilik kengashining moddiy-texnik ta’minoti Qo‘mita tomonidan, shuningdek, qonun hujjatlarida taqiqlanmagan boshqa manbalar hisobiga amalga oshiriladi.
 33. Jamoatchilik kengashi faoliyati ustidan nazoratni Qo‘mita raisi amalga oshiradi.
 34. Jamoatchilik kengashining qarorlari hamda Qo‘mita raisining Jamoatchilik kengashining faoliyatini tashkil etish bilan bog‘liq qarorlari ustidan belgilangan tartibda shikoyat qilinishi mumkin.